Jens Christian Lund (S), 2008-10-21:
Jeg vil gerne starte med at sige tillykke til ministeren med det nye job.
Det bliver ikke let.
Der er vel ingen, der er i tvivl om, at det ikke går så godt med økonomien i verden, og at det bestemt ikke går godt med økonomien i Danmark.
Jeg vil gerne sige, at en af de ting, som jeg håber at ministeren har lært af det her, er, at fundamentalisme ikke er rart, og at fundamentalisme - uanset om den er religiøs eller kun en fuldstændig underkastelse af markedskræfterne - ikke går i dette land.
Det håber jeg at ministeren vil erkende og gøre noget ved.
Årsregnskabsloven er en vigtig ting og et styringsredskab.
Det skal jo ikke være nogen hemmelighed, at vi i Socialdemokratiet ikke altid har været utrolig begejstret for det, der er sket med årsregnskabsloven.
Specielt var det helt galt, da vi havde de meget berømte lovforslag L 50 og L 51, som den tidligere minister var meget begejstret for.
Jeg havde derfor på vores vegne håbet, at ministeren var blevet mere opmærksom på, at ikke alle opererer perfekt i et frit og ukontrolleret marked.
Men jeg må sige, at det her lovforslag, som er en del af årsregnskabsloven, skal vi nok bakke op om, fordi det bestemt er en god ting at få nogle regler for samfundsansvar.
Det er fint, og det er væsentligt, at vi skal have den her lov, og vi anerkender ministerens tilskyndelse til de der 1.000 større virksomheder om, at de skal forholde sig aktivt til at løse samfundsmæssige udfordringer.
Jeg vil sige til ministeren, at på sigt mener jeg dog, at der er en række ting, som også den tidligere debat mellem Venstre og Enhedslisten viste at vi skal have arbejdet på at få gjort noget mere ved: kontrol og revision.
Det er imidlertid væsentligt, at virksomhederne forholder sig til emner som menneskerettigheder, sociale forhold, miljø, klima, bekæmpelse af korruption osv.
Selvfølgelig ved jeg, at vi har det rimelig godt i Danmark, men der har da tidligere været nogen, som nok har overspillet deres rolle.
Så understreger ministeren i forslaget jo meget frivilligheden, og det blev understreget med megen overbevisning i stemmen.
Det kan godt være et tvivlsomt signal.
Vi opfordrer klart til, at alle virksomheder udarbejder et regnskab med samfundsansvar.
Vi finder det afgørende, at Danmark på det område er foran andre lande, såsom Frankrig og England.
Der er i loven, som jeg læser den, nogen usikkerhed om revisorernes ansvar.
Det mener jeg også vi skal have afklaret i udvalgsarbejdet.
Der er også usikkerhed om, hvordan revisionen skal sidestille fremskridtsrapporter og reglerne her for samfundsansvar.
Så der er rigtig mange ting.
Jeg vil dog her til sidst nævne for ministeren, at som det er bekendt for ministeren, har der været et interparlamentarisk udvalgsmøde her i efterårsferien, hvor bl.a. alle disse ting med økonomiske kriser blev drøftet.
Der blev vedtaget en resolution om emergency items.
Jeg skal nok lade være med at bede ministeren om at kommentere den her i dag, men jeg vil sikre mig, at ministeren får nogle spørgsmål, og jeg vil gerne have ministerens vurdering af de anbefalinger, der er kommet fra parlamentsmedlemmer i hele verden.
Afslutningsvis vil jeg sige som tidligere, at vi støtter loven.
Der er en række ting, som vi gerne vil have afklaret i udvalgsdrøftelserne, og der vil komme et antal spørgsmål til ministeren.
Ministeren må erkende, at der er nogle ting, som kunne have været opstrammet i årsregnskabsloven.
Ministeren kan f.eks. gå tilbage og læse nogle ganske få linjer, der dengang var i den ret store betænkning til L 50 og L 51.
Men vi støtter.